b'\n_START_ARTICLE_\nDonecko sritis\n_START_SECTION_\nGeografija\n_START_PARAGRAPH_\nDonecko sritis yra Ukrainos pietry\xc4\x8diuose. Srities plotas 26 517 km\xc2\xb2, tai sudaro 4,39\xc2\xa0% Ukrainos teritorijos ir u\xc5\xbeima 11 viet\xc4\x85 pagal u\xc5\xbeimam\xc4\x85 plot\xc4\x85 tarp \xc5\xa1alies sri\xc4\x8di\xc5\xb3._NEWLINE_\xc4\xaesteigtas \xc5\xa0vent\xc5\xb3j\xc5\xb3 Kaln\xc5\xb3 nacionalinis gamtos parkas.\n_START_SECTION_\nVandens telkiniai\n_START_PARAGRAPH_\nPer \xc5\xa1i\xc4\x85 srit\xc4\xaf teka daugiau nei 140 upi\xc5\xb3 i\xc5\xa1 kuri\xc5\xb3 47 ilgesn\xc4\x97s nei 25 km. Bendras upi\xc5\xb3 ilgis 3000 km. Svarbiausia up\xc4\x97 \xe2\x80\x93 \xc5\xa0iaurinis Donecas kurio ilgis 1053 km. (srities teritorijoje 100 km), plotis 60\xe2\x80\x9380 m., vidutinis gylis 1,5 \xe2\x80\x93 2 m._NEWLINE_Vandens tiekimui pagerinti, \xc4\xafrengtas 141 dirbtinis vandens telkinys.\n_START_SECTION_\nKlimatas\n_START_PARAGRAPH_\nKlimatas vidutini\xc5\xb3 platum\xc5\xb3, kontinentinis. \xc5\xbdiemos santykinai \xc5\xa1altos, vasaros kar\xc5\xa1tos. Vidutin\xc4\x97 sausio temperat\xc5\xabra nuo -5 iki -8 \xc2\xb0C, liepos \xe2\x80\x93 nuo 21 iki 23 \xc2\xb0C. \xc5\xbdiem\xc4\x85 da\xc5\xbenos p\xc5\xabgos, vasar\xc4\x85 \xe2\x80\x93 sausros. Vasar\xc4\x85 b\xc5\xabdingi stipr\xc5\xabs ryt\xc5\xb3 ir pietry\xc4\x8di\xc5\xb3 v\xc4\x97jai, smarkios li\xc5\xabtys.\n_START_SECTION_\nIstorija\n_START_PARAGRAPH_\nSrities teritorija kartu su Luhansko sritimi bei dalimi Dniepropetrovsko srities priskiriamo geografiniam-kult\xc5\xabriniam Donbaso regionui._NEWLINE_Donecko sritis \xc4\xafkurta 1938 m. bir\xc5\xbeelio 8 d._NEWLINE_1991-\xc5\xb3j\xc5\xb3 gruod\xc5\xbeio 1 d. \xc4\xafvyko istorinis referendumas. Visi\xc5\xa1ka dauguma 76,85% pasisak\xc4\x97 u\xc5\xbe Ukrainos pasitraukim\xc4\x85 i\xc5\xa1 TSRS. \xc5\xa0iandien Donecko sritis \xe2\x80\x93 viena Ukrainos sudedam\xc5\xb3j\xc5\xb3 dali\xc5\xb3._NEWLINE_Po Krymo kriz\xc4\x97s, 2014 m. baland\xc5\xbeio 7 d. separatistai okupavo Donecko srities administracin\xc4\xaf pastat\xc4\x85 ir paskelb\xc4\x97 nepriklausomyb\xc4\x99 nuo Ukrainos. 2014 m. gegu\xc5\xbe\xc4\x97s 11 d. separatistai sureng\xc4\x97 referendum\xc4\x85 d\xc4\x97l nepriklausomyb\xc4\x97s.\n_START_SECTION_\nAdministracinis suskirstymas\n_START_PARAGRAPH_\nSrit\xc4\xaf sudaro 18 rajon\xc5\xb3. Joje yra 28 savivaldyb\xc4\x97s, 52 miestai, 131 miestelis (miesto tipo gyvenviet\xc4\x97s) ir daugiau nei 1124 kaimai.\n_START_SECTION_\nEkonomika\n_START_PARAGRAPH_\nDonecko sritis did\xc5\xbeiausias pramon\xc4\x97s regionas valstyb\xc4\x97je. Srityje pagaminama apie 20\xc2\xa0% visos Ukrainos pramonin\xc4\x97s produkcijos. Labiausiai i\xc5\xa1vystyta akmens angli\xc5\xb3 kasybos (Donbaso akmens angli\xc5\xb3 baseinas), chemijos, kokso chemijos, metalurgijos, ma\xc5\xa1in\xc5\xb3 gamybos pramon\xc4\x97. D\xc4\x97l pasenusios technin\xc4\x97s \xc4\xafrangos anglies kasyklose nuolat pasitaiko sunki\xc5\xb3 incident\xc5\xb3 ir nelaiming\xc5\xb3 atsitikim\xc5\xb3. Patogi geografin\xc4\x97 pad\xc4\x97tis, tampr\xc5\xabs ekonominiai ry\xc5\xa1iai ne tik \xc5\xa1alies viduje bet ir su Rusija, pri\xc4\x97jimas prie Azovo j\xc5\xabros ir gerai i\xc5\xa1vystyta transporto infrastrukt\xc5\xabra sudaro palankias s\xc4\x85lygas srities ekonomikos pl\xc4\x97totei._NEWLINE_Srityje i\xc5\xa1gaunama ir pagaminama pus\xc4\x97 \xc5\xa1alies anglies, plieno, kokso._NEWLINE_I\xc5\xa1 srityje i\xc5\xa1gaunam\xc5\xb3 gamtini\xc5\xb3 i\xc5\xa1tekli\xc5\xb3 svarbiausia yra anglis, akmens druska, gyvsidabris, asbestas, grafitas. Srityje yra gausu \xc5\xbeem\xc4\x97s \xc5\xabkiui labai tinkam\xc5\xb3 juod\xc5\xbeemi\xc5\xb3, kai kur humuso sluoksnis siekia iki vieno metro. Kita vertus tr\xc5\xabksta pakankamai nat\xc5\xabrali\xc5\xb3 vandens \xc5\xa1altini\xc5\xb3 \xc5\xbeemei dr\xc4\x97kinti.\n_START_SECTION_\n\xc5\xa0vietimas ir kult\xc5\xabra\n_START_PARAGRAPH_\nSrityje veikia filarmonija, planetariumas, 6 teatrai, 34 muziejai. Ukrainos \xc4\x8dempionatuose atstovauja \xc5\xa1ios Donecko srities komandos: futbolo \xe2\x80\x93 \xc5\xa0achtar, Metalurh (abu Donecko), Mariupolio Mar\xc3\xacupol\xca\xb9, krep\xc5\xa1inio klubas BC \xe2\x80\x9eDoneck\xe2\x80\x9c, ledo ritulio klubas bei kiti._NEWLINE_Srityje pastatytas vienas geriausi\xc5\xb3 \xc5\xa1alies stadion\xc5\xb3 \xe2\x80\x93 Donbaso Arena._NEWLINE_D\xc4\x97l didelio gyventoj\xc5\xb3 u\xc5\xbeimtumo sunkiojoje pramon\xc4\x97je Donbaso regione ypatingai \xc5\xa1ven\xc4\x8diamos profesin\xc4\x97s \xc5\xa1achtininko, metalurgo ir kitos \xc5\xa1vent\xc4\x97s.'